DySP ಲಕ್ಷ್ಮಿ ಮರಣೋತ್ತರ ಪರೀಕ್ಷೆಗೆ ಸಹಿ ಹಾಕಲು ತಂದೆ ನಿರಾಕರಣೆ, ತಾಯಿಗಾಗಿ ಕಾದ ಪೊಲೀಸರು ಬೆಂಗಳೂರು: ನಿನ್ನೆ ರಾತ್ರಿ ಆತ್ಮಹತ್ಯೆಗೆ ಶರಣಾದ ಸಿಐಡಿ ಡಿವೃಎಸ್ಪಿ ಲಕ್ಷ್ಮಿ ಅವರ ಶವಪರೀಕ್ಷೆಗೆ ಸಿದ್ಧತೆ ನಡೆಸಲಾಗಿದೆ. ಲಕ್ಷ್ಮಿ ತಂದೆ ವೆಂಕಟೇಶ್ ಶವಪರೀಕ್ಷೆಗೆ ಸಹಿ ಹಾಕಲು ನಿರಾಕರಿಸಿದ್ದಾರೆ. ಲಕ್ಷ್ಮಿ ತಂದೆ ವೆಂಕಟೇಶ್ ರಾಜಕೀಯದಲ್ಲಿ ಗುರುತಿಸಿಕೊಂಡಿರುವರು. ಕೋಲಾರ ಡಿಸಿಸಿ ಬ್ಯಾಂಕ್ನಲ್ಲಿ ಮ್ಯಾನೇಜರ್ ಆಗಿದ್ದರು. ಕಳೆದ ಎಂಟು ವರ್ಷಗಳ ಹಿಂದೆ ಪೋಷಕರ ವಿರೋಧದ ನಡುವೆಯೂ ಲಕ್ಷ್ಮಿ ನವೀನ್ ಎಂಬವರನ್ನ ಪ್ರೀತಿಸಿ ಮದುವೆಯಾದ ಕಾರಣ ಪೋಷಕರಿಂದ ದೂರ ಇದ್ದರು ಎನ್ನಲಾಗಿದೆ. ಪತಿ ಹಾಗೂ ಪೊಷಕರು ಶವಪರೀಕ್ಷೆ ವೇಳೆ ಲಭ್ಯವಿಲ್ಲದಿದ್ದರೆ ಅಥವಾ ಸಹಿ ಹಾಕಲು ನಿರಾಕರಿಸಿದ್ರೆ ಉಳಿದ ರಕ್ತ ಸಂಬಂಧಿಗಳಿಂದ ಸಹಿ ಪಡೆದು ಶವಪರೀಕ್ಷೆ ನಡೆಸಲು ಕಾನೂನಲ್ಲಿ ಅವಕಾಶವಿದೆ. ಹೀಗಾಗಿ ಪೊಲೀಸರು ಶವಪರೀಕ್ಷೆಗೆ ತಡವಾದ ಹಿನ್ನಲೆ ಲಕ್ಷ್ಮಿ ಅವರ ಚಿಕ್ಕಮ್ಮ ನಾಗಮ್ಮ ಹಾಗೂ ಸಹೋದರಿಯಿಂದ ಸಹಿ ಪಡೆದಿದ್ದಾರೆ. ಆದ್ರೆ ಲಕ್ಷ್ಮಿ ಅವರ ತಾಯಿ ಮಗಳ ಮುಖವನ್ನ ಕಡೆಯ ಬಾರಿ ನೋಡಲಿ. ತದನಂತರ ಶವಪರೀಕ್ಷೆ ನಡೆಯಲಿ ಅಂತ ಪೊಲೀಸರ ಮುಂದೆ ಕುಟುಂಬಸ್ಥರು ಮನವಿ ಮಾಡಿದ್ದಾರೆ. ಹೀಗಾಗಿ ಅವರ ಬರುವಿಕೆಗಾಗಿ ಕಾಯ್ತಿದ್ದಾರೆ. ಕೋಲಾರದ ಮಾಲೂರಿನಿಂದ ಲಕ್ಷ್ಮಿ ತಾಯಿ ಬೆಂಗಳೂರಿನ ವಿಕ್ಟೋರಿಯಾ ಆಸ್ಪತ್ರೆಗೆ ಆಗಮಿಸುತ್ತಿದ್ದಾರೆ. ಅವರು ಬಂದು ಮಗಳನ್ನ ನೋಡಿದ ಕೂಡಲೇ ಶವಪರೀಕ್ಷೆ ನಡೆಸಲಾಗುತ್ತದೆ. ಲಕ್ಮಿ ಪತಿ ನವೀನ್ ಹೈದರಾಬಾದ್ನಿಂದ ನೇರವಾಗಿ ಮಾಲೂರಿಗೆ ಕೋಲಾರ ಮಾರ್ಗವಾಗಿ ಮಾಲೂರಿನ ತಲುವಾರಟ್ಟಿ ಗ್ರಾಮಕ್ಕೆ ಬರೋ ಸಾಧ್ಯತೆ ಇದೆ. ಸಂಜೆ ವೇಳೆಗೆ ಮಾಲೂರಿನ ಹುಟ್ಟೂರಲ್ಲಿ ಡಿವೈಎಸ್ಪಿ ಲಕ್ಷ್ಮಿ ಅಂತ್ಯಸಂಸ್ಕಾರ ನಡೆಯಲಿದೆ ಎಂದು ನ್ಯೂಸ್ಫಸ್ಟ್ಗೆ ಪೊಲೀಸರು ಹಾಗೂ ಕುಟುಂಬದ ಮೂಲಗಳಿಂದ ಮಾಹಿತಿ ತಿಳಿದುಬಂದಿದೆ.